फर्जी मुठभेड़ मामला में थाना प्रभारी के फांसी, सात अवुरी लोग के उम्रकैद
पटना - फर्जी मुठभेड़ के एगो 12 साल पुरान मामला में पटना के फास्ट ट्रैक कोर्ट शास्त्री नगर थाना के तत्काल प्रभारी शम्से आलम के फांसी के सजा सुनवलस।
संगही एह मामला में दोषी पावल गईल सिपाही अरुण सिंह समेत अवुरी 7 लोग के उम्रकैद के सजा सुनावल गईल। मालूम रहे कि 28 दिसंबर 2002 के आशियाना नगर इलाका में पुलिस 3 गो छात्र प्रशांत, विकास रंजन, अवुरी हिमांशु के फर्जी एनकाउंटर में मार देले रहे।
मरेवाला तीनों लोग दोस्त रहन, जेकरा में प्रशांत अवरू हिमांशु के कुछ दिन बाद नोकरी में जॉइन करे के रहे। प्रशांत के मर्चेंट नेवी में नौकरी मिलल रहे, जबकि हिमांशु के ओकरा पिता के मौत के बाद अनुकंपा के आधार प सरकारी नौकरी मिलल रहे।
घटना के बारे बतावल गईल कि, पटना के आशियाना नगर मोड़ के सम्मेलन मार्केट के एगो एसटीडी बूथ में टेलिफोन बिल के लेके ए लईकन के संगे कहासुनी हो गईल। ए कहासुनी में मार्केट के व्यापारी ए तीनों लईकन के खूब पिटले अवुरी बाद में जब पुलिस आईल त दना-दन गोली के बौछार क के जान से मार देलस।
घटना के बाद जब मीडिया मौका प पहुंचल त उंहा मौजूद थानेदार शम्से आलम अवुरी पुलिस ऑफिसर एकरा के मुठभेड़ बतावत एगो फर्जी कहानी सुना दिहले।
चुकी मरेवाला तीनों लईका छात्र रहले अवुरी ओ लोग के कवनो आपराधिक रेकॉर्ड ना रहे, मामला आग निहन पसरे लागल। मजबूरी में तत्कालीन राज्य सरकार एकर सीबीआई जांच के आदेश देलस।
सीबीआई जांच में पाता चलल कि, मरेवाला तीनों लईका छात्र रहले अवुरी पटना में सरकारी नौकरी के तैयारी करत रहले। ओकनी में से दु गो के नौकरी भी लाग गईल रहे।
सीबीआई अपना जांच रिपोर्ट में कहलस कि कुछ दुकानदार के मदद करे खातिर पुलिस ओह तीनों छात्र के जान से मार देलस अवुरी बाद में एनकाउंटर के नाम दे देलस।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva